**Informatīvais ziņojums**

**„Par plūdu seku likvidācijā iztērētajiem Nacionālo bruņoto spēku līdzekļiem”**

Informatīvais ziņojums ir sagatavots saskaņā ar Ministru prezidenta 2013. gada rezolūcijas Nr. 111-1/50 4. punktu, kurā uzdots Iekšlietu un Aizsardzības ministrijai sagatavot un līdz 2013. gada 15. maijam iesniegt Krīzes vadības padomes sekretariātā informatīvo ziņojumu un Krīzes vadības padomes sēdes protokollēmuma projektu par iepriekš neparedzētiem izdevumiem, kas radušies 2013. gada pavasara plūdu un palu laikā, kā arī par priekšlikumiem turpmākajai rīcībai.

**Ievads**

Nacionālie bruņotie spēki (turpmāk – NBS), pamatojoties uz Nacionālās drošības likumu, Nacionālo bruņoto spēku likumu, Civilās aizsardzības likumu, Ministru kabineta 2010. gada 5. oktobra noteikumiem Nr. 946 „Kārtība, kādā Nacionālie bruņotie spēki piedalās avārijas, ugunsdzēsības un glābšanas darbos, kā arī neatliekamos ārkārtējo situāciju izraisījušo notikumu seku likvidēšanas pasākumos”, un Aizsardzības ministra 2013.gada 15.aprīļa pavēles Nr.66 „Par Nacionālo bruņoto spēku atbalsta sniegšanu civilās aizsardzības institūcijām plūdu novēršanā un plūdu seku pārvarēšana” pēc valsts vai pašvaldības institūcijas lūguma sniedza atbalstu civilās aizsardzības sistēmas institūcijām preventīvajos un reaģēšanas pasākumos, neatliekamos ārkārtējo situāciju izraisījušo notikumu seku likvidēšanas pasākumos un glābšanas un meklēšanas darbos.

**NBS veiktie darbi un iztērētie līdzekļi plūdu seku likvidācija un preventīvo pasākumu veikšanā**

2013. gada pavasara plūdu apmērs Latvijā pārsniedza iepriekšējo gadu plūdu apmērus, un pēc civilās aizsardzības sistēmas institūciju lūguma NBS sniedza atbalstu pavasara plūdu preventīvajos un to radīto seku novēršanas darbos. NBS sešas reizes veica ledus spridzināšanu Ogres un Krāslavas rajonā. Pļaviņās NBS sniedza atbalstu cilvēku apzināšanā applūdušajās teritorijās un cilvēku un materiāli tehnisko līdzekļu evakuācijā. NBS nodrošināja apsardzi un patrulēšanu plūdu apdraudētajās teritorijās, NBS personāls un tehnikas vienības tika iesaistītas aizsargdambju nostiprināšanā. Sešas reizes (Daugavpils, Carnikavas un Ādažu apkaimē) tika veikta ūdenstilpņu piekrastes joslu nostiprināšana pret sauszemes teritoriju applūšanu. NBS personāls piepildīja 5600 smilšu maisu un nogādāja tos plūdu apdraudēto pašvaldību rīcībā. NBS personāls un militārā tehnika tika iesaistīti ūdens atsūknēšanā no applūdušajām teritorijām (māju pagrabiem) un plūdu seku likvidācijas darbos Ogrē. No 13. marta līdz 28. aprīlim NBS saņēma pieprasījumus no civilajām institūcijām, un NBS apakšvienības 20 reizes tika iesaistītas plūdu apdraudējuma preventīvajos un seku likvidēšanas neatliekamajos pasākumos.

NBS sniedzot atbalstu civilās aizsardzības sistēmas institūcijām pavasara plūdu preventīvajos un to radīto seku novēršanas darbos, kopā tika izlietoti finanšu līdzekļi 3285 latu apmērā *(informatīvajam ziņojumam pievienots pielikums ar pārskatu par NBS iztērētajiem finanšu līdzekļiem pavasara plūdu preventīvo pasākumu un plūdu seku likvidēšanas darbos 2013.gadā).*

**Secinājumi un priekšlikumi**

2013. gada pavasara plūdu laikā NBS veica ledus spridzināšanu, kā arī sniedza atbalstu atbildīgajām institūcijām cilvēku un materiāli tehnisko līdzekļu evakuācijā un kārtības nodrošināšanā plūdu apdraudētajās un applūdušajās teritorijās. NBS personāls un tehnikas vienības tika iesaistīti aizsargdambju nostiprināšanā un plūdu seku likvidācijas darbos. NBS sniedzot atbalstu, tika izlietoti finanšu līdzekļi 3285 latu apmērā, tāpēc Aizsardzības ministrija iesniegs pieprasījumu Ministru kabinetā par līdzekļu piešķiršanu no līdzekļiem neparedzētiem gadījumiem.

Aizsardzības ministrs A.Pabriks

2013/05/15/ 18:11

457

J.Lapiņš, 67335072

Janis.Lapins@mod.gov.lv